b'\n_START_ARTICLE_\nTenzing Norgay\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nPodatki o njegovem otro\xc5\xa1tvu so si pogosto nasprotujo\xc4\x8di, predvsem zaradi pomanjkanja uradnih dokumentov. V svoji avtobiografiji je za rojstni kraj navedel vas Tame v dolini Khumbu, Nepal. Tudi glede na zapise njegovega sina D\xc5\xbeamlinga je vas Tame navedena kot rojstni kraj, vendar omenja njegovo izjavo nepalskim oblastem, da ga je rodil Nepal, oziroma se je tja zgodaj preselil. Po kasnej\xc5\xa1ih raziskavah se je rodil \xc4\x8dez mejo v Tibetu, vendar so ga star\xc5\xa1i potem, ko jim je bolezen zdesetkala \xc4\x8dredo jakov, prodali v nepalski Tame. Rodil se je kot Namgyal Wangdi, enajsti od trinajstih otrok, vendar se je preimenoval po nasvetu lame rongbu\xc5\xa1kega samostana. Dan rojstva ni uradno zabele\xc5\xbeen, vsekakor se je rodil pozno maja v letu zajca (1914), kasneje je rojstni dan praznoval na dan osvojitve Everesta, 29.5._NEWLINE_V mladosti je bil za kratek \xc4\x8das menih, v iskanju dela se je ve\xc4\x8dkrat selil po Nepalu, Indiji in Pakistanu, ustalil se je v Dard\xc5\xbeilingu (Zahodna Bengalija, Indija). Trikrat je bil poro\xc4\x8den, s prvo \xc5\xbeeno Dawo Phuti (\xe2\x80\xa0 1944) je imel tri otroke, z drugo \xc5\xbeeno Ang Lahmu ni imel otrok, zato se je v skladu z obi\xc4\x8dajem (poligamija) poro\xc4\x8dil \xc5\xa1e z Dakku, s katero je imel \xc5\xa1tiri otroke. Tenzing je bil nepismen, vendar se je poleg \xc5\xa1erpov\xc5\xa1\xc4\x8dine in tibetan\xc5\xa1\xc4\x8dine tekom \xc5\xbeivljenja nau\xc4\x8dil tudi nepal\xc5\xa1\xc4\x8dine, hindij\xc5\xa1\xc4\x8dine, angle\xc5\xa1\xc4\x8dine in delno bengal\xc5\xa1\xc4\x8dine.\n_START_SECTION_\nKariera\n_START_PARAGRAPH_\n\xc5\xbde pri devetnajstih je za\xc4\x8del delati kot nosa\xc4\x8d, leta 1935 se je pridru\xc5\xbeil ogledni odpravi Erica Shiptona na Everest in zatem \xc5\xa1e dvema britanskima odpravama, ki sta posku\xc5\xa1ali osvojiti sam vrh s tibetanske strani. Sodeloval je tudi na odpravah na druge vrhove, v \xc4\x8dasu druge svetovne vojne je \xc5\xbeivel v Pakistanu, v Dard\xc5\xbeiling se je vrnil po smrti prve \xc5\xbeene takoj po osamosvojitvi in razdelitvi Indije in Pakistana leta 1947._NEWLINE_Istega leta je z Earlom Denmanom znova posku\xc5\xa1al osvojiti Everest preko nelegalnega vstopa v tedaj zaprti Tibet. Leta 1952 je s \xc5\xa1vicarsko odpravo poskusil dvakrat, spomladi in jeseni iz Nepala, ki je takrat odprl meje za tujce. Z Raymondom Lambertom sta v navezi dosegla do takrat rekordno vi\xc5\xa1ino ~8600 m, vendar sta se bila prisiljena obrniti._NEWLINE_Naslednje leto ga je na britansko odpravo povabil John Hunt. To je bil Tenzigov sedmi in, kot je obljubil dru\xc5\xbeini, zadnji poskus. V navezi s Hillaryjem sta 8848 m visoki vrh s pomo\xc4\x8djo dodatnega kisika dosegla 29.5.1953 ob 11:30. Hillary je posnel tri fotografije Tenziga na vrhu. Ena od teh treh fotografij  je dostopna samo na angle\xc5\xa1ki wikipediji. Fotografij z vrha Everesta, na katerih bi bil Hillary ni, ker Tenzing tedaj ni znal uporabljati fotoaparata.\n_START_SECTION_\nPo Everestu\n_START_PARAGRAPH_\nZa uspe\xc5\xa1no odpravo je Tenzing prejel \xc5\xa1tevilna priznanja in odlikovanja, kraljica Elizabeta II. ga je odlikovala z Jurijevo medaljo (George Medal), najvi\xc5\xa1jim dr\xc5\xbeavnim odlikovanjem, ki ga lahko prejmejo tujci. Indijski premier D\xc5\xbeavaharlal Nehru mu je podelil odlikovanje Padma Bhushan, nepalski kralj Tribhuvan pa Nepalsko zvezdo (Supradipta-Manyabara-Nepal-Tara). Po njem so poimenovali \xc5\xa1ole, ulice, letali\xc5\xa1\xc4\x8de Tenzing-Hillary in asteroid 6481 Tenzing. Nekateri hindujci so ga \xc4\x8dastili kot reinkarnacijo boga \xc5\xa0ive, saj naj bi samo njegova noga lahko stopila na vrh Everesta._NEWLINE_Kasneje je sodeloval v odpravah po celem svetu v okviru podjetja Mountain travel, bil je ustanovitelj in direktor Himalajskega gorni\xc5\xa1kega instituta (Himalayan mountaineering institute) in podjetja Tenzing Norgay adventures, ki organizira trekinge po Himalaji. Umrl je v Dard\xc5\xbeilingu v starosti 71 let, pogreba se je udele\xc5\xbeil tudi Hillary.'